Paška, Pavol, predseda NR SR (2014-09-09):
Ja, keď dovolíte, pán poslanec Beblavý, ja som uzatvoril možnosť prihlásiť sa s návrhmi a prihlasujete sa priebežne, takže prepáčte, naozaj som dal dostatočne dlhý čas. Takže budeme teraz hlasovať o... (Reakcie z pléna) Ale, pán poslanec, ešte nemáme schválený program, čiže ešte nie je schôdza. Keď bude schôdza, môžete dávať procedurálny návrh, dobre? Dohodnime sa. (Reakcie z pléna.) Ja to (reakcie z pléna), ale veď som, dopredu som povedal, aby každý, kto má záujem, sa prihlásil s návrhom. (Reakcie z pléna). Prosím? (Reakcie z pléna.) Poslanec, tak svet je raz taký, niekedy netušíme, niekedy áno. Budeme hlasovať teraz (smiech v sále), budeme teraz hlasovať o navrhnutých bodoch. Poprosím vás... (Reakcia z pléna) Pán poslanec, dobre. Budeme hlasovať o návrhu programu. Ako prvý bod navrhol pán poslanec Frešo, aby sme zaradili ako nový bod programu 37. schôdze prijatie vyhlásenia, ktoré predniesol. Takže budeme hlasovať. Upozorňujem, že som podal iný návrh, ktorý v princípe... (Hlasovanie.) 141 prítomných, 54 za, 70 proti, 15 sa zdržalo, 2 nehlasovali. Návrh sme neprijali. Poprosím vás o vyjadrenie sa k môjmu návrhu, ktorý som uviedol, ktorý hovorí o tom, aby zahraničný výbor pripravil spoločne materiál, a potom zaradíme bod aj podľa toho, ako pán minister zahraničných vecí bude prítomný, keďže máme aj bod, ktorý hovorí o Ukrajine tak či tak, a to je prijatie asociačnej alebo schválenie asociačnej dohody. Takže hlasujeme o mojom návrhu. O mojom návrhu ako rokovať o téme Ukrajina. (Hlasovanie.) 136 prítomných, 125 za, 5 sa zdržali, 6 nehlasovali. Znovu zopakujem, zahraničný výbor má už zaradenú túto problematiku na svojom rokovaní. Navrhujem, aby spoločne sa pracovalo na materiáli, ktorý potom bude predmetom, možno uznesenie, vyhlásenie, podľa toho, k čomu zahraničný výbor dôjde, a zaradíme ho do programu tak, keď bude prítomný pán minister zahraničných vecí a bude sa rokovať aj o asociačnej zmluve medzi Európskou úniou a Ukrajinou. (Reakcia z pléna.) Potom, dobre, pán poslanec. Pán poslanec Huba, nie celkom som rozumel. Po prvé, nie som si istý, aký je náš mandát zaväzovať pána prezidenta. Podľa mňa žiadny. Čo ste mali na mysli s informá..., alebo s dôvodmi postojov? Takže to má byť správa? Alebo to má byť informácia. Alebo...? Opäť sú to také nejasné formulácie. Nehovoriac o tom, že tak, ako vy máte právo na názor, tak bezpochyby aj pán prezident, aj iní ústavní činitelia ho majú takisto. Takže neviem, o čom by som mal dať hlasovať. Pán poslanec Chren žiada ústnu informáciu od podpredsedu Ľuba Vážneho o objasnení nepreplatených 165 miliónov. (Hlasovanie.) 143 prítomných, 61 za, 1 proti, 80 sa zdržalo, 1 nehlasoval. Návrh sme neschválili. Veľmi podobnú žiadosť mala pani podpredsedníčka Jurinová s tým ale, že chcela správu v skrátenej lehote do 15 dní. (Hlasovanie.) 141 prítomných, 59 za, 5 proti, 75 sa zdržalo, 2 nehlasovali. Návrh sme neschválili. Pán poslanec Hraško žiadal zaradiť dva body. Prvý je správa o voľnom – to išlo na ministerstvo hospodárstva alebo vládu? (reakcia z pléna) – na predsedu vlády, od predsedu vlády o pokračovaní rokovaní o zmluve o voľnom obchode medzi Európskou úniou a Kanadou. (Hlasovanie.) 138 prítomných, 54 za, 4 proti, 79 sa zdržalo, 1 nehlasoval. Návrh sme neschválili. A tá druhá správa má byť od ministra obrany a má poskytnúť informácie o pohybe cudzích vojakov v okolí našich muničných skladov hovoriacich rusky s americkým prízvukom. (Smiech v sále.) Hlasujeme. (Hlasovanie.) 127 prítomných, 5 za, 29 proti, 84 sa zdržalo, 9 nehlasovali. Návrh sme neschválili. Pani poslankyňa Mezenská takisto žiada správu od ministerstva obrany, ministra obrany, ministra zahraničných vecí o situácii na Ukrajine a bezpečnostnej situácii a takisto žiada, aby do 15-ch dní bola predložená. (Reakcia z pléna.) Aha, aj, a, samozrejme, zaujatie stanoviska k navrhovanej základni NATO. (Hlasovanie.) 137 prítomných, 13 za, 7 proti, 104 sa zdržalo, 13 nehlasovali. Návrh sme neschválili. O návrhoch pána poslanca Mičovského nemôžeme hlasovať, respektíve neboli predložené. Chcem vás len ubezpečiť, pán poslanec, že konanie je relatívne predvídateľné. Pravidlá sú jasne formulované, dopredu schválené a tak je to aj v smernici o pohybe osôb počas dní pracovného voľna alebo iného režimu, ako je pracovný režim v Národnej rade. Takže všetci zamestnanci konali a postupovali len v súlade so schválenou smernicou a nikto, samozrejme, do budúcnosti organizovane nemá dôvod vám zabrániť vstúpiť do Národnej rady, pokiaľ tak učiníte v takýto deň v súlade s určitými predpismi. Pán poslanec Zajac žiada, aby bod 30, je to tlač 1050, prišiel, to sú fondy, financovanie, aby prišiel odôvodniť pán podpredseda vlády Ľubo Vážny. (Hlasovanie.) 141 prítomných, 60 za, 1 proti, 80 sa zdržalo. Návrh sme neschválili. Pán poslanec Hlina žiada od ministra spravodlivosti správu o infiltrácii štátnej správy alebo verejnej správy predstaviteľmi nebankových subjektov? (Hlasovanie.) 139 prítomných, 47 za, 11 proti, 73 sa zdržalo, 8 nehlasovali. Návrh sme neschválili. Pán poslanec Fronc, len jedinú otázku, vy ste žiadali od predsedu vlády (reakcia z pléna)... Ešte, pardon, pán poslanec, najprv pán poslanec Mikloško. Hlasujeme o návrhu pána poslanca, ktorý žiadal zaradiť bod uznesenie k prenasledovaniu kresťanov v Sýrii a Iraku. (Hlasovanie.) 142 prítomných, 64 za, 78 sa zdržalo. Návrh sme neschválili. Pán poslanec, zopakujem len to, čo som vám povedal aj pri našom osobnom stretnutí, že ak by takýto materiál prešiel normálnym štandardným procesom a došlo by k normálnej komunikácii, nemohol by mať podľa mňa problém s tým, aby získal širšiu podporu. To len do budúcnosti, keď, pretože sme častokrát svedkami veľmi podivných návrhov, ktoré nerešpektujú iný názor. Pán poslanec Fronc, takže teraz vy ste žiadali od predsedu vlády správu o situácii na Ukrajine aj s bezpečnostnou situáciou a rizikami (reakcia z pléna) i... Jaj, takto, informáciu, ak nie informácia, tak potom správa. (Hlasovanie.) 138 prítomných, 55 za, 82 sa zdržalo, 1 nehlasoval. Takže teraz ešte raz o tej správe. Najprv sme hlasovali o informácii, nebol návrh schválený. Teraz identické znenie, ale v podobe správy do 30 dní. (Hlasovanie.) 138 prítomných, 57 za, 74 sa zdržalo, 7 nehlasovali. Ani tento návrh nezískal podporu. Pani podpredsedníčka navrhla vyradiť z programu body 54, 55, 56, 57, 58, 60, 76, 80, 81 a 83. (Ruch v sále.) Kľud, páni poslanci! Ešte raz, došlo k návrhu na vyradenie z programu 37. schôdze a rokovanie o týchto návrhoch až po komunálnych voľbách v bodoch 54, 55, 56, dobre, 54 – tlač 1099, 55, je to tlač 1138, 56, je to tlač 1158, 57 – tlač 1101, 58, je to tlač 1095, 60, je to tlač 1104, 76, je to tlač 1151, 80, je to tlač 1154, 81, je to tlač 1155 a 83, je to tlač 1157. (Hluk v sále.) Páni poslanci, kľud, je tu návrh, je tu návrh. Prečo, pán poslanec, nemôžete podať? Kľud, pani poslankyne, poslanci, viete dobre, že ten pohľad je rôzny a že sa to tu dialo aj za vás, aj za vás. (Krik v sále.) Každý poslanec má právo navrhnúť. Páni poslanci, hlasujeme, hlasujeme o návrhu. (Hlasovanie.) 124 prítomných, 79 bolo za, 39 proti, 1 sa zdržal, 5 nehlasovalo. (Výkriky a hvizd v sále.) Kľud, páni poslanci, poprosím vás. Posledný, ešte budeme hlasovať o návrhu pána poslanca Poliačika, ktorý navrhol vyradiť bod č. 1, čo sú vianočné príspevky pre našich dôchodcov. Pán poslanec Poliačik navrhol, aby sme nerokovali o vianočných príspevkoch. (Hlasovanie.) 101 prítomných, 14 bolo za, 81 proti, 3 sa zdržali, 3 nehlasovali. Hlasovali sme o všetkých návrhoch, ktoré odzneli. Budeme teraz hlasovať o návrhu programu 37. schôdze ako o celku so schválenými zmenami . (Hlasovanie.) 126 prítomných, 82 za, 40 proti, 4 nehlasovali. Konštatujem, že sme schválili program 37. schôdze. Chcem vás ešte informovať, že dnes budeme hlasovať o prerokovaných bodoch o 17.00 hodine, v ďalších rokovacích dňoch, tak ako to býva obvyklé, o jedenástej a sedemnástej, pokiaľ samozrejme Národná rada nerozhodne inak. Procedurálny návrh, pán poslanec Poliačik. Nie je prítomný. Pán poslanec Kaník.